Broj: 711-I-601-P-201-18/19-02-8

Zagreb, 1. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Bojana Plantaka, zamjenika gradonačelnika Grada Slatine**, na 40. sjednici, održanoj dana 1. ožujka 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Bojana Plantaka, zamjenika gradonačelnika Grada Slatine, zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja poslovnim subjektom, Ordinacijom dentalne medicine Bojan Plantak, čiji nositelj je dužnosnik.**
2. **Poziva se dužnosnik Bojan Plantak da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je i Bojan Plantak povodom obnašanja dužnosti zamjenika gradonačelnika Grada Slatine obvezan postupati sukladno odredbama ZSSI-a.

Uvidom u rezultate izbora za općinske načelnike, gradonačelnike, župane i njihove zamjenike objavljene na internetskim stranicama Državnog izbornog povjerenstva utvrđeno je da je dužnosnik Bojan Plantak izabran na dužnost zamjenika gradonačelnika Grada Slatine u mandatu 2017.-2021.

Dužnosnik Bojan Plantak podnio je Povjerenstvu 21. rujna 2017.g. izvješće o imovinskom stanju povodom stupanja na navedenu dužnost u kojem je naveo da obavlja poslove doktora dentalne medicine u Ordinaciji dentalne medicine dr.med.dent. Bojan Plantak.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 4. stavkom 4. ZSSI-a propisano je da su poslovni subjekti u smislu toga Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 2. Zakona o dentalnoj medicini („Narodne novine“ broj 121/03., 117/08. i 120/09.) propisano je da dentalnu medicinu obavljaju doktori dentalne medicine i doktori dentalne medicine specijalisti nakon završenog studija dentalne medicine, položenoga stručnog ispita, odnosno specijalističkog ispita za rad u pojedinim specijalističkim strukama te ishođenja odobrenja za samostalan rad.

Člancima 10. do 12. istog Zakona propisano je da se dentalna medicina može obavljati u: privatnoj praksi, grupnoj praksi, zdravstvenoj ustanovi ili drugoj pravnoj osobi (trgovačkom društvu). Doktor dentalne medicine može imati jednu dentalnu ordinaciju s najmanje jednom stomatološkom jedinicom. Dentalna ordinacija je temeljna organizacijsko-radna jedinica s prostorom, opremom i kadrovskim normativom radne grupe određenim posebnim propisima. Doktor dentalne medicine je nositelj stručne, pravne i organizacijske odgovornosti u dentalnoj ordinaciji.

S obzirom da se nositelji samostalnih djelatnosti i članovi drugih poslovnih subjekata osnovanih na temelju zakona smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja istima. S obzirom da iz odredbi Zakona o dentalnoj medicini proizlazi da doktor dentalne medicine koji je nositelj ordinacije ujedno upravlja istom, Povjerenstvo je iz podataka koje je dužnosnik naveo u podnesenom izvješću o imovinskom stanju steklo saznanja o mogućoj povredi članka 14. stavka 1. ZSSI-a te je sukladno članku 39. stavku 1. ZSSI-a pokrenulo postupak iz svoje nadležnosti.

Sukladno članku 39. stavku 3. ZSSI-a poziva se dužnosnik Bojan Plantak da, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja ove odluke te da Povjerenstvu dostavi svu relevantnu dokumentaciju kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Bojan Plantak, elektronička dostava
2. Objava na internetskoj stranici Povjerenstva
3. Pismohrana